b'\n_START_ARTICLE_\nPenelopa \xc8\x99i Ulise\n_START_PARAGRAPH_\nPenelopa \xc8\x99i Ulise sunt protagoni\xc8\x99tii savuroasei serii "Penelopa", care trateaz\xc4\x83 \xc3\xaen cheie umoristic\xc4\x83 condi\xc8\x9bia femeii \xc3\xaen zilele noastre. Personajele au fost create de Lumini\xc8\x9ba Cazacu._NEWLINE_S-a mizat pe emblema eroinei homerice, \xc3\xaentruchipare a feminit\xc4\x83\xc8\x9bii calme \xc8\x99i r\xc4\x83bd\xc4\x83toare, bl\xc3\xa2nde \xc8\x99i iert\xc4\x83toare._NEWLINE_Decorul ac\xc8\x9biunii este plasat \xc3\xaen antichitate, unde un cuplu (Ulise \xc8\x99i Penelopa) tr\xc4\x83ie\xc8\x99te problemele societ\xc4\x83\xc8\x9bii contemporane. Ambi\xc8\x9bia realiz\xc4\x83rii profesionale, criza de timp, stresul, rigorile modei, nostalgia dup\xc4\x83 manierele "b\xc4\x83rba\xc8\x9bilor de alt\xc4\x83dat\xc4\x83", sunt c\xc3\xa2teva din chestiunile feminine "la zi" enun\xc8\x9bate de \xc3\xaent\xc3\xa2mpl\xc4\x83rile primului film din serie ("Condi\xc8\x9bia Penelopei", 1976) \xc8\x99i comentate din off de glasul cu savuroase accente insinuante ale lui Toma Caragiu. Mai t\xc3\xa2rziu, dup\xc4\x83 trecerea \xc3\xaen nefiin\xc8\x9b\xc4\x83 a marelui actor, sarcina comentariilor va fi preluat\xc4\x83 de c\xc4\x83tre Octavian Cotescu._NEWLINE_P\xc4\x83catele r\xc4\x83t\xc4\x83citorului Ulise sunt iertate mereu de Penelopa, simbol al armoniei casnice. Tonul autoarei nu are accente revendicative, iar ironia este amabil\xc4\x83. Laitmotivele primului episod au fost reluate mai t\xc3\xa2rziu, sarcasmul observa\xc8\x9biilor asupra cusururilor eterne \xc8\x99i contemporane ale b\xc4\x83rba\xc8\x9bilor sc\xc4\x83z\xc3\xa2nd \xc3\xaen urm\xc4\x83toarea etap\xc4\x83 a seriei. Renun\xc8\x9barea la dialog consoneaz\xc4\x83 cu apari\xc8\x9bia unor u\xc8\x99oare dar cuceritoare accente autocritice._NEWLINE_Peliculele de la jum\xc4\x83tatea anilor \'80 ironizeaz\xc4\x83 cochet\xc4\x83ria exagerat\xc4\x83 (\xc3\xaen "Penelopa \xc8\x99i uria\xc8\x99ii cei r\xc4\x83i"), gelozia ("Penelopa \xc8\x99i Scufi\xc8\x9ba Ro\xc8\x99ie") sau ambi\xc8\x9bia unora de a-\xc8\x99i \xc3\xaempinge b\xc4\x83rba\xc8\x9bii \xc3\xaen fruntea clasamentelor de orice fel ("Maratonul Penelopei")._NEWLINE_\xc3\x8en decoruri cu cariatide, cor\xc4\x83bii \xc8\x99i capiteluri apar elemente ale civiliza\xc8\x9biei moderne: frigidere, telefoane, televizoare - obiecte care prin anacronism amplific\xc4\x83 situa\xc8\x9biile comice.'